इस बीच हमने एयरपोर्ट पर बने गोल्डेन टिप्स के स्टाल से दार्जिलिंग की चाय खरीदी। ग्रीन टी और लीफ टी। एयरपोर्ट के स्टाल पर भी चाय की वही दरें हैं जो दार्जिलिंग के स्टोर में रहती हैं। यह सबसे अच्छी बात है। वर्ना कई जगह एयरपोर्ट के स्टाल पर हर चीज महंगी बिकती है। तो जब भी आप बाग डोगरा से विमान लें चाय पत्ती खूब खरीद सकते हैं। एयर इंडिया का विमान 13.40 में उड़ान के लिए तैयार हो गया। 13.50 में आसमान में था। एक घंटे बाद कप्तान सरजीत सिंह की आवाज आई – हम 34 हजार फीट की ऊंचाई पर हैं। बाहर का तापमान -47 डिग्री सेल्सियस है। मौसम साफ है। विमान को चारों तरफ से शुद्ध हवा के हल्के धक्के लग रहे हैं। विमान के को पायलट परवेज मल्हान हैं। क्रू प्रभारी तन्मय मित्रा। तो हमलोग साढ़े तीन बजे दिल्ली में उतरने लगे हैं। खुशियों के देश भूटान से एक बार फिर उसी दौड़ती भागती जिंदगी में वापसी।